แรงขายแบงก์ใหญ่ ฉุด SET เช้าร่วง 10 จุด
SET ร่วง 10 จุด รับแรงขายหุ้นกลุ่มแบงก์กดดัน หลังจากผลประกอบการแบงก์ใหญ่ออกมาย่ำแย่กว่าที่ตลาดคาดการณ์ไว้มาก โดยเฉพาะ KBANK และ BBL 
SET ร่วง 10 จุด รับแรงขายหุ้นกลุ่มแบงก์กดดัน หลังจากผลประกอบการแบงก์ใหญ่ออกมาย่ำแย่กว่าที่ตลาดคาดการณ์ไว้มาก โดยเฉพาะ KBANK และ BBL
20 ม.ค. 2566

ผู้สื่อข่าวรายงานว่า ตลาดหุ้นไทยภาคเช้าร่วงไปแล้วกว่า 10 จุด รับแรงขายหุ้นกลุ่มแบงก์และไฟแนนซ์กดดันอย่างหนัก หลังจากผลประกอบการแบงก์ใหญ่ออกมาย่ำแย่กว่าที่ตลาดคาดการณ์ไว้มาก โดยเฉพาะ KBANK และ BBL เมื่อเวลา 11.20 น.ดัชนี SET มาอยู่ที่ 1,677.85 จุด ลดลง 10.63 จุด (-0.63%)
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ดัชนี SET ช่วงเช้านี้ล่วงลงกว่า 10 จุด รับแรงกดดันหลักจากงบแบงก์ใหญ่ออกมาต่ำกว่าคาด โดยเฉพาะ KBANK และ BBL ส่งผลให้ราคาปรับฐานลงมา
รวมถึงกลุ่มไฟแนนซ์ที่แนะนำ “หลีกเลี่ยง” จนกว่างบจะออก เพราะราคาน้ำมันที่ปรับตัวเพิ่มสูงขึ้นจากดีมานด์ของจีนที่เพิ่มเข้ามาราว 1 ล้านบาร์เรล/วัน จะกระทบให้เงินเฟ้อทรงตัวสูง และธนาคารกลางสหรัฐ (เฟด) อาจจำเป็นต้องใช้คงดอกเบี้ยในระดับสูง และมีโอกาสขึ้นดอกเบี้ยแรงอีกครั้ง
แต่อย่างไรก็ตาม กลุ่มที่เกี่ยวเนื่องกับการท่องเที่ยว อาทิ โรงแรม ค้าปลีก และ อาหาร เข้ามาช่วยหนุนให้ดัชนีลงไปมากนัก เพราะนักท่องเที่ยวจีนล่าสุดพุ่งขึ้นเป็น 230,000 คน/เดือน จากช่วงเดือน ธ.ค. มีเข้ามาเพียง 50,000 คน รวมไปถึงกลุ่มพลังงานที่จะปรับตัวขึ้นตอบรับราคาน้ำมันด้วย พร้อมแนะนำเข้าลงทุนเมื่อดัชนีลดลงไปที่ 1,660 จุด และให้แนวต้านไว้ที่ 1,690 จุด